PMIndiaData/PMIndiaSum huggingface dataset:
பாராலிம்பிக்ஸ் பேட்மிண்டன் போட்டியில் வெள்ளிப் பதக்கம் வென்ற சுஹாஸ் யாதிராஜூக்கு பிரதமர் பாராட்டு

டோக்கியோவில் நடைபெற்று வரும் பாராலிம்பிக்ஸ் போட்டியின் பேட்மிண்டன் பிரிவில் வெள்ளிப் பதக்கம் வென்ற சுஹாஸ் யாதிராஜூக்கு பிரதமர் திரு நரேந்திர மோடி பாராட்டு தெரிவித்துள்ளார். அவர் வெளியிட்டுள்ள சுட்டுரைச் செய்தியில், “சேவை மற்றும் விளையாட்டின் அருமையான சங்கமம். சுஹாஸ் யாதிராஜ், ஒட்டுமொத்த நாட்டின் மனநிலையை தன்னகத்தே கொண்டுள்ளார். அவரது தலைசிறந்த விளையாட்டு செயல்திறனுக்கு நன்றி. பேட்மிண்டனில் வெள்ளிப்பதக்கம் வென்றதற்காக அவருக்கு வாழ்த்துகள். அவரது எதிர்கால முயற்சிகளுக்கு நல்வாழ்த்துகள்”, என்று கூறியுள்ளார். —–
சர் சோட்டு ராம் ஜி பிறந்த நாளில் பிரதமர் அவருக்கு அஞ்சலி செலுத்தினார்

சர் சோட்டு ராம் ஜி–யின் பிறந்த நாளன்று பிரதமர் திரு நரேந்திர மோடி அவருக்கு அஞ்சலி செலுத்தினார். விவசாயிகளுக்கு சர் சோட்டு ராம் ஜி ஆற்றிய சேவைகளை நினைவு கூர்ந்த பிரதமர், அவர் விவசாயிகளின் உரிமைக்காக மட்டும் போராடாமல், தொழிலாளர்கள், சமுதாயத்தின் பாதிக்கப்படக்கூடிய மற்றும் சுரண்டப்பட்டப் பிரிவினரின் குரலாகவும் விளங்கினார் என்று கூறினார். சமுதாயத்தின் முன்னேற்றத்திற்கு அவரது பங்களிப்பு என்றென்றும் நினைவுக் கூறப்படும் என்று பிரதமர் மேலும் கூறினார். ——
இந்திய மருந்துவ ஆராய்ச்சிக் கவுன்சில், ஜெர்மனியின் டிஎஃப்ஜி இடையே கையெழுத்தான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

இந்திய மருந்துவ ஆராய்ச்சிக் கவுன்சில், ஜெர்மனியின் டிஎஃப்ஜி இடையே 2021 டிசம்பரில் கையெழுத்தான புரிந்துணர்வு ஒப்பந்தத்திற்குப் பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. பரஸ்பரம் பயன்பெறும் மருத்துவ அறிவியல், நச்சுத்தன்மை நோயியல், வெப்ப மண்டல நோய், அரிய வகை நோய்கள் உள்ளிட்ட சுகாதார ஆராய்ச்சி ஆகியவற்றில் ஒத்துழைப்பது இந்த ஒப்பந்தத்தின் நோக்கமாகும். அறிவியல் ஆராய்ச்சி திட்டங்களுக்கு கூட்டாக நிதி வழங்குதல், ஆராய்ச்சியாளர்கள் பரிமாற்றம், கூட்டு கருத்தரங்குகள், பயிலரங்குகளுக்கு நிதி வழங்குதல் உள்ளிட்ட அறிவியல் ஆராய்ச்சி மற்றும் தொழில்நுட்ப மேம்பாட்டில் ஒத்துழைப்பதும் இதில் அடங்கும்.
கடற்படை தினம் – பிரதமர் புதுமையான படைப்புகளுக்கான விருதுகளை வழங்கினார்

கடற்படை தினத்தை முன்னிட்டு பிரதமர் திரு. நரேந்திர மோடி புதுமையான படைப்புகளுக்கான நான்கு விருதுகளை கடற்படை வீரர்களுக்கு வழங்கினார். கடற்படை தின வரவேற்பு விழாவின் போது, இளைய இந்திய கடற்படை வீரர்களின் புதிய மற்றும் உள்நாட்டு கண்டுபிடிப்புகளின் முக்கிய அம்சங்கள் குறித்து பிரதமருக்கு செயல் விளக்கம் அளிக்கப்பட்டது.
ஜி20 மாநாட்டின் கூட்டத்தில் திறனை அதிகப்படுத்துதல் குறித்த பிரதமரின் உரை.

மேதகு தலைவர்களே, திறனுள்ள மற்றும் வெளிப்படையான உலக நிதி முறையை உருவாக்கிய ஜி20 அமைப்புக்கு என் வாழ்த்துக்களை தெரிவித்துக் கொள்கிறேன். உலக பொருளாதாரத்தில் இது அவசியமான வளர்ச்சியின் அடிப்படையாகும். இந்தியாவில் மத்திய அரசும், மத்திய வங்கியும், நிதி மற்றும் வங்கித் துறையை வலுப்படுத்தும் நடவடிக்கைகளை எடுத்து வருகிறது. இங்கே ஜி20யில் இந்த முக்கியமான பொருளைப் பற்றி நாம் விவாதிக்கையில், சில விஷயங்களை கோடிட்டுக் காட்ட விரும்புகிறேன். அதிகமான முதலீட்டின் தேவை வளரும் நாடுகளில் நிதி ஒருங்கிணைப்பையோ, அல்லது வங்கிச் சேவையையோ பாதிக்கக் கூடாது. சரியான மேலாண்மையும், நவீன தொழில்நுட்பத்தை பயன்படுத்துதலும், முதலீட்டின் தேவையை குறைக்கும். வங்கி கட்டமைப்புக்கு இணைய பாதுகாப்பு மிகவும் அவசியமாகும். ஐ.எம்.எப் அமைப்பு ஒரு ஒதுக்கீட்டின் அடிப்படையிலான அமைப்பாக இருக்க வேண்டுமே ஒழிய, கடன் வாங்கியதை வைத்து நடத்தப்படும் அமைப்பாக இருக்கக் கூடாது. 2010ல் அமெரிக்காவில் எடுத்து வரப்பட்ட சீர்திருத்தங்களுக்கான அங்கீகாரத்தை விரைவாக அளிக்க வேண்டும். எங்கள் அங்கீகாரத்துக்காக குறிப்பிட்ட காலத்துக்குள், லாபத்தை நகர்த்தும் திட்டம் மற்றும் அடிப்படை மாற்றத்துக்கான திட்டத்தை அளித்த துருக்கி அதிபருக்கு எனது வாழ்த்துக்களை தெரிவித்துக் கொள்கிறேன். தானியங்கி தகவல் பரிமாற்றம் தொடர்பாக அறிமுகப்படுத்தப்பட்டுள்ள திட்டத்துக்கு என் வரவேற்பை தெரிவிப்பதோடு, இத்திட்டத்தை முன்னெடுத்துச் செல்ல முயற்சிகள் எடுக்கப்படும் என்றும் தெரிவித்துக் கொள்கிறேன். இந்தியாவில் ஊழல் மற்றும் கருப்புப் பணம் துளியும் அனுமதிக்கப்படுவதில்லை. வெளிநாடுகளில் பதுக்கி வைக்கப்பட்டுள்ள சொத்துக்களையும், பணத்தையும் கையாள்வதற்காக எனது அரசு புதிய திட்டத்தை கொண்டு வந்துள்ளது. பல்வேறு நாடுகளுடன் பரஸ்பர வரிவிதிப்பு ஒப்பந்தங்களில் கையெழுத்திட்டுள்ளோம். உள்நாட்டிலேயே உள்ள கருப்புப் பணத்தை வெளிக்கொணர புதிய நடவடிக்கைகளை மேற்கொண்டுள்ளோம். பொது நுகர்வுக்கென்று, ஒரு புதிய சட்டத்தை கொண்டு வர உள்ளோம். சர்வதேச முயற்சிகளுக்கு வலு சேர்க்கும் வகையில் அனைத்து நாடுகளும், பொதுவான தகவல் பரிமாற்றத்துக்கும், தானியங்கி வரி தகவல் பகிர்வுக்குமான ஏற்பாடுகளை செய்ய வேண்டும். ஜி20 ஊழலுக்கு எதிரான நடவடிக்கைக்கு முன்னுரிமை வழங்க வேண்டும். தனியார் துறையில் வெளிப்படைத்தன்மைக்கும் நேர்மைத் தன்மைக்கும் அளிக்கப்படும் முக்கியத்துவத்தை வரவேற்கிறேன். சர்வதேச அளவில் கருப்புப் பணத்தை மீட்டெடுக்க பரஸ்பர ஒத்துழைப்பு அவசியம். வங்கி சேவைத் துறையில் உள்ள ரகசிய தன்மையை நீக்கவும், இதில் நிலவும் பல்வேறு சட்டரீதியான சிக்கல்களை களையவும் நாம் பாடுபட வேண்டும். தீவிரவாதத்துக்கு வழங்கப்படும் நிதியை கட்டுப்படுத்தவும், அது தொடர்பாக தடைகளை விதிக்கவும், தீவிரவாதத் தடுப்புக்காக நிதி அமைப்பை ஏற்படுத்தவும் சர்வதேச அளவில் ஒத்துழைப்பு அவசியம். ஒவ்வொரு நாட்டின் FATF அறிக்கைகளை பகிர்ந்து கொள்வதோடு, இதில் பின்தங்கிய நாடுகளையும் இதில் இணைக்க திட்டம் வகுக்கப்பட வேண்டும். நன்றி.
தகவல் தொழில்நுட்பம் மற்றும் மின்னணுவியல் துறைகளில் ஒத்துழைப்பை அதிகரிக்க இந்தியா-இலங்கை இடையே செய்துகொண்ட புரிந்துணர்வு ஒப்பந்தத்தின் விவரங்கள் அமைச்சரவைக் கூட்டத்தில் தெரிவிக்கப்பட்டது

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில்,தகவல் தொழில்நுட்பம் மற்றும் மின்னணுவியல் துறைகளில் ஒத்துழைப்பை அதிகரிக்க இந்தியா-இலங்கை இடையே செய்துகொண்ட புரிந்துணர்வு ஒப்பந்தத்தின் விவரங்கள் தெரிவிக்கப்பட்டது. இந்த ஒப்பந்தம், மத்திய சட்டம் &நீதித்துறை மற்றும் மின்னணுவியல் &தகவல் தொழில்நுட்பத்துறை அமைச்சர் திரு.ரவிசங்கர் பிரசாத், 2018 ஜனவரி 15ஆம் தேதி இலங்கை சென்றபோது கையெழுத்தானது. இந்த ஒப்பந்தம், இருநாடுகளிடையே மின்னணு ஆளுகை, கைப்பேசி மூலம் மக்களுக்கு விரைவான சேவை அளிக்கும் கைப்பேசி ஆளுகை, மின்னணு முறையிலான பொதுச் சேவைகள் வழங்குதல், இணையதள பாதுகாப்பு, மென்பொருள் தொழில்நுட்ப பூங்காக்கள் மற்றும் புதிய தொழில் தொடங்குவதுசார்ந்த சுற்றுச்சூழல் அம்சங்களில் ஒத்துழைப்பை மேம்படுத்த இந்த ஒப்பந்தங்கள் வகை செய்கிறது. இந்த ஒப்பந்தங்களை செயல்படுத்த, தகவல் தொழில்நுட்பம் மற்றும் மின்னணுவியல் துறையில், இருதரப்பு பிரதிநிதிகள் அடங்கிய செயல்பாட்டுக் குழு ஒன்று அமைக்கப்படவுள்ளது. தகவல் மற்றும் தொலைத்தொடர்புத்துறையில், அரசுகளுக்கு இடையேயும், வர்த்தகர்களுக்கு இடையேயான ஒத்துழைப்பும் மேம்படுத்தப்படும். பின்னணி: இருதரப்பு மற்றும் பிராந்திய ஒத்துழைப்புக்கான கட்டமைப்பின் மூலம், தகவல் மற்றும் தொலைத்தொடர்பு தொழில்நுட்பத்துறைகளில், முன்னணி மற்றும் வேகமாக வளர்ந்துவரும் பிரிவுகளில் சர்வதேச அளவிலான ஒத்துழைப்பை மேம்படுத்துவது, மின்னணுவியல் மற்றும் தகவல் தொழில்நுட்பத்துறையின் கட்டாயப் பணியாக்கப்பட்டுள்ளது. தகவல் மற்றும் தொலைத்தொடர்பு தொழில்நுட்பம் சார்ந்த அம்சங்களில் நெருங்கிய ஒத்துழைப்பை அதிகரிக்கவும், தகவல் பரிமாற்றத்திற்கும், மின்னணுவியல் மற்றும் தகவல் தொழில்நுட்பத்துறை, பல்வேறு நாடுகளைச் சேர்ந்த சக அமைப்புகள்/ முகமைகளுடன் புரிந்துணர்வு ஒப்பந்தங்கள் / ஒப்பந்தங்களை செய்துகொண்டுள்ளது. பல்வேறு நாடுகளுடனான ஒத்துழைப்பை மேலும் அதிகரிக்கும் வகையில், குறிப்பாக, இந்திய அரசின் “டிஜிட்டல் இந்தியா” , “இந்தியாவில் தயாரிப்போம்” போன்ற திட்டங்களின் அடிப்படையில், தொழில்நுட்பம் சார்ந்த துறைகளில் வர்த்தக வாய்ப்புகளை அதிகரிக்க வேண்டியுள்ளது. பிரதமர் திரு.நரேந்திர மோடி, 2015ஆம் ஆண்டு இலங்கை சென்றபோது, இந்தியாவின் அண்டை நாட்டுக்கு முன்னுரிமை அளிக்கும் கொள்கை பின்பற்றப்பட்டது. தகவல் தொழில்நுட்பத்துறையில் ஒத்துழைப்பை மேம்படுத்த, கொழும்புவில் உள்ள இந்திய தூதரகமும், வெளியுறவுத்துறையும், ஆக்கப்பூர்வ ஒத்துழைப்புக்கான செயல் திட்டம் ஒன்றை வகுக்கவேண்டியதன் அவசியத்தை வலியுறுத்தின. இதன்படி, மின்னணுவியல் மற்றும் தகவல் தொழில்நுட்பத்துறை, மின்ஆளுகை, இணையதள பாதுகாப்பு, வர்த்தகர்களுக்கு இடையேயான ஒத்துழைப்பு, தகவல் தொழில்நுட்பக் கல்வி மற்றும் ஆராய்ச்சி/கண்டுபிடிப்பு போன்றவற்றில் ஒத்துழைப்பை மேம்படுத்த விரிவான புரிந்துணர்வு ஒப்பந்தம் மேற்கொள்ள நடவடிக்கை மேற்கொண்டது.
ஜி.எஸ்.டி. அறிமுகம் செய்ய ஒத்துழைப்பு அளித்தமைக்காக மாநில முதல்வர்கள் மற்றும் பிறருக்கு மத்திய அமைச்சரவை நன்றி

பிரதமர் திரு. நரேந்திர மோடி தலைமையில் நடைபெற்ற மத்தய அமைச்சரவைக் கூட்டத்தில், ஜி.எஸ்.டி. அறிமுகம் செய்ய ஒத்துழைப்பு அளித்தமைக்காக மாநில முதல்வர்கள் மற்றும் பிறருக்கு நன்றி தெரிவித்து ஒரு தீர்மானம் நிறைவேற்றப்பட்டது. “சுதந்திர இந்தியாவில் மிகப் பெரிய வரி சீரமைப்பாக ஜி.எஸ்.டி. உள்ளது. உலக அளவில் எந்தவொரு கூட்டாட்சி அமைப்பிலும் இல்லாத வகையில் மறைமுக வரி சீரமைப்பில் பெரிய முயற்சியாக இது உள்ளது. வரிகள் மற்றும் செஸ்கள், பல முறையிலான வரி விகிதங்கள் , பலமுறை ஒத்திசைவுகள் மற்றும் வரி விதிப்பு அதிகரிப்பு போன்ற குழப்பங்கள் இதன் மூலம் அகற்றப்படும். சூழ்நிலையையே மாற்றக்கூடிய இந்தச் சீர்திருத்தம், தொழில் செய்வதை குறிப்பிடத்தக்க அளவுக்கு எளிமையாக ஆக்கி, நுகர்வோர் மற்றும் சாமானிய மக்கள் மீதான ஒட்டுமொத்த வரிச் சுமையைக் குறைக்கும். தேசிய ஒருமைப்பாடு மற்றும் நிதி கூட்டாட்சியில் மிகச் சிறந்த அளவுக்கு ஒளிரும் உதாரணமாக ஜி.எஸ்.டி. உள்ளது. இந்தியாவின் கூட்டாட்சி ஜனநாயகத்தின் செயல்பாட்டுக்கு அத்தாட்சியாக இது உள்ளது. மத்திய அரசுக்கும், அனைத்து மாநில அரசுகள் மற்றும் அனைத்து அரசியல் கட்சிகளுக்கும் இடையில் நெருக்கமான ஒத்துழைப்பு காரணமாக இது சாத்தியமாகியுள்ளது. பிரதமர் திரு. நரேந்திர மோடி தலைமையில் 22 ஜூன் 2017-ல் நடைபெற்ற மத்திய அமைச்சரவைக் கூட்டம், ஜூலை 1, 2017-ல் இருந்து நாடு முழுக்க ஜி.எஸ்.டி. அமல் செய்யப்படுவதை சாத்தியமாக்க பங்களிப்பு செய்த அனைத்து மாநில அரசுகள், அனைத்து முதல்வர்கள் மற்றும் மாநில நிதியமைச்சர்கள் மற்றும் அனைத்துக் கட்சிகளுக்கு நன்றி தெரிவிக்கப்பட்டது. அனைத்து மாநிலங்களின் முதல்வர்கள், ஜி.எஸ்.டி. கவுன்சில், தேசிய மற்றும் மாநில அளவில் உள்ள அங்கீகரிக்கப்பட்ட அனைத்து அரசியல் கட்சிகளின் தலைவர்கள், அனைத்து நாடாளுமன்ற உறுப்பினர்கள், அனைத்து மாநில சட்டப்பேரவைகளின் உறுப்பினர்கள் மற்றும் தொழில் வர்த்தக சங்கங்கள் உள்பட சமூகத்தின் அனைத்துத் தரப்பினருக்கும் மத்திய அமைச்சரவை நன்றி தெரிவித்துக் கொள்கிறது.”
புதிய நாடாளுமன்றக் கட்டிடத்தின் மேற்கூரையில் தேசிய சின்னத்தை பிரதமர் திறந்து வைத்தார்

புதிய நாடாளுமன்றக் கட்டிடத்தின் மேற்கூரையில் தேசிய சின்னத்தை பிரதமர் திரு. நரேந்திர மோடி திறந்து வைத்தார். இது தொடர்பாக பிரதமர் தனது டுவிட்டரில் கூறியிருப்பதாவது: “இன்று காலை, புதிய நாடாளுமன்றக் கட்டிடத்தின் மேற்கூரையில் தேசிய சின்னத்தை திறந்து வைக்கும் பெருமை எனக்கு கிடைத்தது.” நாடாளுமன்றக் கட்டிடப்பணியில் ஈடுபட்டுள்ள தொழிலாளர்களுடன் பிரதமர் உரையாடினார். “நாடாளுமன்றக் கட்டிடப்பணியில் ஈடுபட்டுள்ள தொழிலாளர்களுடன் உரையாடினேன். அவர்களுடைய முயற்சிகள் கண்டு நாம் பெருமை அடைகிறோம். நமது நாட்டிற்கான அவர்களின் பங்கு என்றும் நம் நினைவில் இருக்கும்.” இந்த தேசிய சின்னம் வெண்கலத்தால் ஆனது. 6.5 மீ உயரம் உள்ள இந்த சின்னத்தின் எடை சுமார் 9500 கிலோ ஆகும். இது புதிய நாடாளுமன்றக் கட்டிடத்தின் மத்திய முகப்பின் உச்சியில் வடிக்கப்பட்டுள்ளது. இந்த வெண்கலச் சின்னத்தை தாங்கும் வகையில் சுமார் 6500 கிலோ எடையுள்ள எஃகு தூண்கள் நான்கு புறங்களிலும் கட்டப்பட்டுள்ளன. புதிய நாடாளுமன்றக் கட்டிடத்தின் கூரையில் தேசிய சின்னத்தை வார்ப்பதற்கான கருத்துரு மற்றும் செயல்முறையானது களிமண் மாடலிங் (மாதிரி) / கம்ப்யூட்டர் கிராஃபிக்ஸ் (கணினி வரைகலை) முதல் வெண்கல வார்ப்பு மற்றும் மெருகூட்டல் வரை எட்டு வெவ்வேறு நிலைகளில் தயாரிக்கப்பட்டது.
நேபாள பிரதமர் ரைட் ஹானரபிள் ஷேர் பகதூர் தியூபாபுடன் பிரதமர் தொலைபேசி மூலம் பேசினார்

பிரதமர் திரு. நரேந்திர மோடி இன்று நேபாள பிரதமர் ரைட் ஹானரபிள் ஷேர் பகதூர் தியூபாவை தொலைபேசியில் தொடர்புகொண்டு பேசினார். நேபாளத்தில் பரவலாக இடம்பெற்று வரும் வெள்ளம் காரணமாக ஏற்பட்ட உயிரிழப்புகளுக்கு பிரதமர் தனது இரங்கலைத் தெரிவித்தார். அங்கு நிவாரண பணிகளில் உதவ இந்தியா தயாராக இருப்பதாகவும் பிரதமர் குறிப்பிட்டார்.
முதலாவது கேலோ இந்தியா பல்கலைக்கழக விளையாட்டுப் போட்டிகளை பிரதமர் தொடங்கிவைக்கிறார்

புவனேஸ்வரில் பிப்ரவரி 22 ஆம் தேதி முதலாவது கேலோ இந்தியா விளையாட்டுப் போட்டிகளை பிரதமர் திரு நரேந்திர மோடி தொடங்கிவைத்து உரையாற்றுகிறார். பிரதமர் திரு மோடி, விளையாட்டுப் போட்டிகளை காணொலி மூலம் தொடங்கிவைக்கிறார். கேலோ இந்தியா பல்கலைக்கழக விளையாட்டுப் போட்டிகளை, மத்திய அரசு, ஒடிஷா மாநில அரசுடன் சேர்ந்து நடத்துகிறது. பிரதமரின் சிந்தனையில் உதித்த கேலோ இந்தியா திட்டம், இந்தியாவில் விளையாட்டு கலாச்சாரத்திற்கு புத்துயிரூட்டுவதற்காக அறிமுகப்படுத்தப்பட்டது. நாட்டில் விளையாடப்படும் அனைத்து வகை விளையாட்டுக்களையும், கீழ் மட்டத்திலிருந்து வலுவாகக் கட்டமைத்து இந்தியாவை மிகப்பெரிய விளையாட்டுத் திறன் கொண்ட நாடாக உருவாக்குவதே இதன் நோக்கமாகும். கேலோ இந்தியா பல்கலைக்கழக விளையாட்டுப் போட்டிகள் பிப்ரவரி 22 ஆம் தேதி முதல் மார்ச் முதல் தேதி வரை புவனேஸ்வரில் நடைபெறும். இந்தியாவில் பல்கலைக்கழக மட்டத்தில் நடத்தப்படும் மிகப்பெரிய விளையாட்டுப் போட்டிகள் இதுவாகும். நாடு முழுவதும், 150-க்கும் மேற்பட்ட பல்கலைக்கழகங்களைச் சேர்ந்த சுமார் 3,500 தடகள வீரர்கள் இதில் கலந்து கொள்கிறார்கள். வில்வித்தை, தடகளம், குத்துச்சண்டை, வாள்வீச்சு, ஜுடோ, நீச்சல் போட்டி, பளு தூக்குதல், மல்யுத்தம், பேட்மிண்டன், கூடைப்பந்து, கால்பந்து , ஹாக்கி, டேபிள் டென்னிஸ், டென்னிஸ், கைப்பந்து, ரக்பி, கபடி ஆகிய 17 விளையாட்டுப் போட்டிகள் நடைபெறும்.
பிரதமர் திரு நரேந்திர மோடி மற்றும் ஆஸ்திரேலிய பிரதமரின் இந்தியாவுக்கான சிறப்பு வர்த்தக தூதர் மாண்புமிகு டோனி அபாட் ஆகியோருக்கிடையேயான சந்திப்பு

ஆஸ்திரேலிய பிரதமரின் இந்தியாவுக்கான சிறப்பு வர்த்தக தூதர் எனும் முறையில் 2021 ஆகஸ்ட் 2 முதல் 6 வரை இந்தியாவில் பயணம் மேற்கொண்டுள்ள முன்னாள் ஆஸ்திரேலிய பிரதமர் மாண்புமிகு டோனி அபாட்டை பிரதமர் திரு நரேந்திர மோடி இன்று சந்தித்தார். இருதரப்பு வர்த்தகம், முதலீடு மற்றும் பொருளாதார ஒத்துழைப்பு ஆகியவற்றை வலுப்படுத்தி இந்திய–ஆஸ்திரேலிய விரிவான யுக்திசார்ந்த கூட்டின் முழுப் பலனையும் அடைவதற்கான வழிகளை இரு தலைவர்களும் ஆலோசித்தனர். இந்தியா மற்றும் ஆஸ்திரேலியாவுக்கு இடையே பொருளாதார ஒத்துழைப்பை மேம்படுத்துவது, கொவிட்-19 பெருந்தொற்றால் ஏற்பட்டுள்ள பொருளாதார சவால்களை சிறப்பான முறையில் எதிர்கொண்டு, நிலையான, பாதுகாப்பான மற்றும் வளமான இந்திய–பசிபிக் பிராந்தியத்திற்கான பகிர்ந்துகொள்ளப்பட்டுள்ள லட்சியத்தை அடைவதற்கு இரு நாடுகளுக்கும் உதவியாக இருக்கும் என்று அவர்கள் வலியுறுத்தினர். இந்தியா மற்றும் ஆஸ்திரேலியாவுக்கு இடையே சமீப காலங்களில் சிறப்பான முறையில் வளர்ந்து வரும் கூட்டு குறித்து திருப்தி தெரிவித்த பிரதமர் திரு மோடி, இந்த பயணத்தில் பிரதமர் திரு மோரிசன் மற்றும் முன்னாள் பிரதமர் திரு அபாட்டின் பங்களிப்புக்கு பாராட்டு தெரிவித்தார். பிரதமர் திரு மோரிசனுடன் கடந்த வருடம் தாம் மேற்கொண்ட காணொலி உச்சி மாநாட்டை நினைவுக் கூர்ந்த பிரதமர், நிலைமை சீரடைந்தவுடன் பிரதமர் திரு மோரிசனை இந்தியாவுக்கு வரவேற்க தாம் ஆவலுடன் உள்ளதாக கூறினார். 2020 ஜூன் 4 அன்று பிரதமர் திரு மோடி மற்றும் ஆஸ்திரேலிய பிரதமர் திரு ஸ்காட் மோரிசன் இடையே நடைபெற்ற தலைவர்களுக்கான காணொலி உச்சி மாநாட்டில், இருதரப்பு உறவு யுக்திசார்ந்த கூட்டாக மேம்பட்டது. இதன் கீழ் பரஸ்பர நலனுக்கான வர்த்தகம் மற்றும் பொருளாதார நடவடிக்கைகளை விரிவுப்படுத்த உறுதி எடுத்துக்கொண்ட இந்தியாவும் ஆஸ்திரேலியாவும், விரிவான இருதரப்பு பொருளாதார ஒத்துழைப்பு ஒப்பந்தத்தை மீண்டும் செயல்படுத்த முடிவெடுத்தன. இந்த பகிரப்பட்ட லட்சியத்தின் பிரதிபலிப்பாக மாண்புமிகு டோனி அபாட்டின் தற்போதைய இந்தியப் பயணம் அமைந்துள்ளது. —
அலகாபாத் உயர் நீதி மன்றத்தின் 150 வது ஆண்டு கொண்டாட்டம் – நிறைவு விழாவில் பிரதமர் உரையாற்றினர்.

அலகாபாத் உயர் நீதி மன்றத்தின் 150 வது ஆண்டு கொண்டாட்ட நிகழ்ச்சியின் நிறைவு விழாவில் பிரதமர் திரு. நரேந்திர மோடி உரையாற்றினார். இந்நிகழ்ச்சியில் பேசிய பிரதமர், அலகாபாத் உயர் நீதி மன்றம் நமது நீதித்துறையின் பயணத்தில் புனிதப் பயணமாகும் என்ற சட்டத் துறையில் தொடர்பு கொண்டிருந்தவர்கள் நமது சுதந்திர போராட்டத்தில் முக்கிய பங்கு வகித்தனர். அவர்கள் நம்மை காலணி ஆதிக்கத்தில் இருந்து காப்பாற்றினர் என்றும் பிரதமர் குறிப்பிட்டார். 2022ல், நாட்டின் 75வது சுதந்திர தினத்தை கொண்டாட உள்ள நாம் எப்படிப்பட்ட இந்தியாவை நாம் உருவாக்க வேண்டும் என்று சிந்திக்க வேண்டும் என்றார். ஒவ்வொரு குடிமகனும் இதற்கான திட்டத்தை தயார் செய்ய வேண்டும் என்று கேட்டுக் கொண்டார். 2014 மே முதல், மத்திய அரசு 1200 பயனற்ற சட்டங்களை அகற்றி உள்ளது என்று பிரதமர் கூறினார். இந்த நூற்றாண்டில், தொழில்நுட்பம் முக்கிய பங்கு வகிக்கிறது. சட்டத் துறையில், தொழில்நுட்ப வளர்ச்சிக்கு அதிக வாய்ப்பு உள்ளது. தொழில் முனைவோர் துறையில் ஈடுபட்டு உள்ளவர்கள், சட்டத் துறையில் தொழில்நுட்பத்தை பயன்படுத்துவதற்கான வாய்ப்புகளை கண்டு அறிய வேண்டும் என்று பிரதமர் வலியுறுத்தினார்.
அவசர கால கடனுதவி திட்டத்தின் கீழ் அதிகரிக்கப்பட்ட கடனுதவிக்கான நிதிக்கு மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையிலான மத்திய அமைச்சரவை அவசர கால கடனுதவி திட்டத்தின் கீழ் மேலும் 50 ஆயிரம் கோடி ரூபாய் அனுமதிக்க ஒப்புதல் அளித்துள்ளது. இதையடுத்து, இத்திட்டத்தின் கீழ், அளிக்கப்படும் 4.5 லட்சம் கோடி ரூபாய், 5 லட்சம் கோடி ரூபாயாக அதிகரிக்கப்பட்டுள்ளது. இதன் மூலம் விருந்தோம்பல் மற்றும் அது சார்ந்த துறைகள் பயன்பெறும் என்று கூறப்பட்டுள்ளது. கொவிட்-19 தொற்று பாதிப்பு காரணமாக, விருந்தோம்பல் மற்றும் அது சார்ந்த துறைகள் பாதிக்கப்பட்டதால், கடனுதவி அதிகரிக்கப்பட்டுள்ளது. அவசர கால கடனுதவி திட்டம் 31.3.2023 வரை செல்லுபடியாகும். இத்திட்டத்தின் கீழ் 5.08.2022 வரை 3.67 லட்சம் கோடி ரூபாய் கடன் உதவி வழங்கப்பட்டுள்ளது. மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1852527
இயற்கை விவசாய மாநாட்டில் பிரதமரின் உரை

குஜராத் மாநில ஆளுநர் திரு ஆச்சாரிய தேவ்ரத் அவர்களே, முதலமைச்சர் திரு புபேந்திர பாய் படேல் அவர்களே, குஜராத் மாநில அமைச்சர்களே, சட்டமன்ற, நாடாளுமன்ற உறுப்பினர்களே, சூரத் நகரின் மேயர் அவர்களே, வேளாண் துறையைச் சேர்ந்த வல்லுநர்களே, குஜராத் மாநில பாரதிய ஜனதா கட்சியின் தலைவர் திரு சி. ஆர். பாட்டில் அவர்களே, எனதருமை சகோதர சகோதரிகளே! ஒவ்வொரு பஞ்சாயத்திலும் 75 விவசாயிகளை இயற்கை விவசாயத்துடன் இணைப்பதில் சூரத் அடைந்துள்ள வெற்றி, ஒட்டுமொத்த நாட்டிற்கும் முன்மாதிரியாகத் திகழவுள்ளது. நமது வேளாண் அமைப்புமுறைதான் நம் வாழ்க்கை, ஆரோக்கியம் மற்றும் சமூகத்தின் முதுகெலும்பு. இயற்கையாகவும், கலாச்சார ரீதியாகவும், விவசாயத்தை அடிப்படையாகக் கொண்ட நாடாக இந்தியா விளங்குகிறது. எனவே நமது விவசாயிகள் வளர்ச்சி அடையும் போது, நமது விவசாயமும், நாடும் முன்னேறி, வளமடையும். இயற்கை விவசாயம் என்பது பொருளாதார ரீதியான வெற்றி மட்டுமல்ல, அதைவிட முக்கியமாக, நமது பூமி அன்னைக்கான சேவையின் மிகச்சிறந்த ஊடகமும் ஆகும். இயற்கை விவசாயத்தில் ஈடுபடும்போது நீங்கள் இயற்கைக்கும், சுற்றுச்சூழலுக்கும் சேவை புரிகிறீர்கள். நண்பர்களே, இன்று, ஒட்டுமொத்த உலகமும் நிலையான வாழ்க்கைமுறை மற்றும் சுகாதாரமான உணவு பழக்கவழக்கங்கள் பற்றி பேசி வருகின்றது. இந்தத் துறையில் இந்தியாவிற்கு ஆயிரம் ஆண்டுகள் பழமை வாய்ந்த அறிவும், அனுபவமும் உள்ளது. பல நூற்றாண்டுகளாக இந்தப் பாதையில் உலகை நாம் வழி நடத்தி வருகிறோம். எனவே இயற்கை விவசாயம் போன்ற பிரச்சாரங்களை முன்னெடுத்துச் சென்று, வேளாண்மை சம்பந்தமான சர்வதேச பயன்களை அனைவருக்கும் வழங்கும் வாய்ப்பை நாம் பெற்றுள்ளோம். இந்த விஷயத்தில் கடந்த எட்டு ஆண்டுகளாக நாடு மிக தீவிரமாக செயல்பட்டு வருகிறது. வேளாண்மையை எவ்வாறு மேம்படுத்துவது, இருப்பில் உள்ள வளங்களைக் கொண்டு விவசாயிகளுக்கு எவ்வாறு அதிகாரமளிப்பது, நமது பூமி அன்னையை எவ்வாறு பாதுகாப்பது போன்ற விஷயங்கள் குறித்து புதிய ஆராய்ச்சிகளை மேற்கொள்ளுமாறு விஞ்ஞானிகளுக்கு சிறப்பு கோரிக்கையை முன்வைக்கிறேன். ஒவ்வொரு கிராமத்திலும் 75 விவசாயிகள் இயற்கை விவசாயத்தில் இணையும் இந்த பிரச்சாரத்தில், வெகுவிரைவில் ஒவ்வொரு கிராமத்திலிருந்தும் சுமார் 750 விவசாயிகள் இணைவார்கள் என்று நான் நம்புகிறேன். முழு மாவட்டமும் இணைந்த பிறகு, உலகம் முழுவதிலும் இருந்து இந்தப் பொருட்களுக்கான தேவை பெருமளவு அதிகரிக்கும். பிறகு இந்தத் திட்டத்தை அனைவரும் பின்பற்றுவார்கள். உங்கள் அனைவருக்கும் மீண்டும் ஒருமுறை நல்வாழ்த்துகளைத் தெரிவித்துக் கொள்கிறேன். மிக்க நன்றி. மனமார்ந்த வாழ்த்துகள்! பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
மேடை நாடக ஜாம்பவான் இப்ராஹிம் அல்காசி மறைவிற்கு பிரதமர் இரங்கல்

மேடைநாடக ஜாம்பவான் இப்ராஹிம் அல்காசி மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார் “இந்தியா முழுவதும் மேடை நாடகத்தை மிகவும் பிரபலமாகவும் அணுகக்கூடியதாகவும் மாற்றுவதற்காக எடுத்த முயற்சிகளுக்காக திரு. இப்ராஹிம் அல்காசி என்று நினைவுகூரப்படுவார். கலை மற்றும் கலாச்சார உலகிற்கு அவர் ஆற்றிய பங்களிப்பு குறிப்பிடத்தக்கவை. அவரது மறைவு வருத்தம் அளிக்கிறது. அவரது குடும்பத்தினருடனும் நண்பர்களுடனும் எனது இரங்கல்கள். அவருடைய ஆத்துமா நிம்மதியாக இருக்கட்டும்” என்று பிரதமர் தனது டுவிட்டரில் குறிப்பிட்டுள்ளார்
இராஜஸ்தான் மாநில நாளையொட்டி பிரதமர் அம்மாநில மக்களுக்கு வாழ்த்து

இராஜஸ்தான் மாநிலம் உருவான நாளையொட்டி பிரதமர் அம்மாநில மக்களுக்கு வாழ்த்து தெரிவித்துள்ளார். திரு.நரேந்திர மோடி தனது வாழ்த்து செய்தியில், “ராஜஸ்தான் மாநில மக்கள் தைரியத்திற்கும், துணிச்சலுக்கும், வீரத்திற்கும் பெயர் பெற்றவர்கள். இம்மாநிலம் முன்னேற்றம் மற்றும் வளர்ச்சிப் பாதையில் இடைவிடாமல் பயணிக்க நான் பிராத்தனை செய்கிறேன்”, என்று கூறியுள்ளார்.
வாஷிங்டன் டிசி-யில் இந்திய சமூகத்தினருடன் பிரதமர் கலந்துரையாடல்

வாஷிங்டன் டிசி-யில் இந்திய சமூகத்தினருடன் பிரதமர் திரு.நரேந்திர மோடி இன்று கலந்துரையாடினார். அப்போது அவர் பேசும்போது, “இந்தியாவிலிருந்து நல்ல செய்தி வரும்போதெல்லாம், இந்தியாவிலிருந்து புலம்பெயர்ந்தவர்கள் மகிழ்ச்சியடைகின்றனர். இந்தியா புதிய உச்சத்தை அடைய வேண்டும் என்று விரும்புகின்றனர்,” என்றார். அமெரிக்கப் பொருளாதாரத்துக்கு புலம்பெயர்ந்த இந்தியர்கள் அளித்துவரும் பங்களிப்பை பிரதமர் பாராட்டினார். இந்திய மக்கள் தற்போது வாய்ப்புகளையும், நல்ல சூழ்நிலையையும் பெற்று வருவதாக பிரதமர் தெரிவித்தார். விரைவில் அவர்கள், இந்தியாவை மாற்றிக் காட்டுவார்கள் என்று பிரதமர் நம்பிக்கை தெரிவித்தார். கடந்த 3 ஆண்டுகளில் மத்திய அரசு மீது எந்தவொரு ஊழல் குற்றச்சாட்டும் வரவில்லை என்பதை பிரதமர் குறிப்பிட்டார். ஊழலைக் குறைப்பதில் தொழில்நுட்பத்தின் பங்களிப்பு குறித்து பிரதமர் பேசினார். நேரடி மானியத் திட்டத்தின் பயன்களை விவரித்த பிரதமர், இது மானியத்தை, உரியவர்களுக்கு சிறந்த முறையில் கிடைக்கச் செய்ய உதவும் என்றும், முறைகேடுகளை மிகப்பெரிய அளவில் தடுத்து விடுவதாகவும் தெரிவித்தார். சமையல் எரிவாயு சிலிண்டர்களுக்கான மானியத்தை விட்டுக் கொடுத்த குடும்பங்களுக்கு பிரதமர் பாராட்டு தெரிவித்தார். 5 கோடி ஏழை மக்களுக்கு சமையல் எரிவாயு இணைப்பு கொடுக்க வேண்டும் என்ற தனது கனவையும் எடுத்துரைத்தார். “வளர்ச்சியடைந்த இந்தியா குறித்து நான் சிந்திக்கும்போது, ஆரோக்கியமான இந்தியாவை சிந்திக்கிறேன். குறிப்பாக, நமது நாட்டின் பெண்கள் மற்றும் குழந்தைகள் நல்ல ஆரோக்கியத்துடன் இருக்க வேண்டும்,” என்றார் பிரதமர். தொழில்நுட்ப அடிப்படையிலான ஆளுமையின் மூலம், நவீன இந்தியா உருவாக்கப்பட்டு வருகிறது என்று அவர் கூறினார். உரிய கொள்கைகள் மற்றும் ஆளுமை பின்பற்றப்படும்போது, இந்திய மக்களின் விருப்பங்களை நிறைவேற்ற முடியும் என்று பிரதமர் தெரிவித்தார். தீவிரவாதம் குறித்து பேசிய பிரதமர், இதனால் ஏற்படும் அச்சுறுத்தலை உலகம் தற்போது உணர்ந்துகொண்டுள்ளதாக தெரிவித்தார். இந்த சூழ்நிலையில், அண்மையில் இந்தியா நடத்திய துல்லிய தாக்குதல் குறித்தும் பிரதமர் பேசினார். உலகம் முழுவதும் நெருக்கடியில் தவித்துவரும் மக்களுக்கு உதவுவதில் இந்திய வெளியுறவு அமைச்சகத்தின் பங்களிப்பை, குறிப்பாக வெளியுறவு அமைச்சர் திருமதி. சுஷ்மா ஸ்வராஜின் செயல்பாடுகளை பிரதமர் வெகுவாக பாராட்டினார்.
இலங்கையின் முன்னாள் அதிபர் திருமதி. சந்திரிகா குமாரதுங்கா பிரதமருடன் சந்திப்பு

இலங்கையின் முன்னாள் அதிபர் திருமதி. சந்திரிகா குமாரதுங்கா பண்டாரநாயகா பிரதமர் திரு. நரேந்திர மோடியை இன்று சந்தித்தார். புதுதில்லியில் நடைபெற்றுக் கொண்டிருக்கும் “மோதல் தவிர்ப்பு மற்றும் சுற்றுச் சூழல் குறித்த விழிப்புணர்வுக்கான உலக இந்து – புத்த முன்முயற்சி மாநாட்டில் (சம்வாத்) கலந்து கொள்வதற்காக அவர் இந்தியாவிற்கு வருகை புரிந்துள்ளார். இலங்கை நாடாளுமன்ற தேர்தல் அமைதியாகவும் அனைத்து மக்களும் பங்கேற்கும் வகையில் வெற்றிகரமாக நடைபெற்றது, நாட்டின் ஜனநாயகத் தன்மையை பிரதிபலிக்கிறது என்று பிரதமர் மோடி குறிப்பிட்டார். இலங்கையின் சிறந்த தலைவியாக இந்தியா – இலங்கை இடையேயான உறவை மேம்படுத்துவதற்கு உதவியதற்கு திருமதி. சந்திரிகாவை பிரதமர் பாராட்டினார். ஒருங்கிணைந்த இலங்கைக்கான கட்டமைப்பை கொண்டு வருவதற்காக அனைத்து தரப்பு மக்களின் கனவான சமூக நல்லிணக்கத்தையும் சமரசத்தையும் கொண்டு வருவதில் திருமதி. சந்திரிகா முக்கிய பங்கு வகிப்பதாக பிரதமர் தெரிவித்தார். இலங்கையுடன் இந்தியா கொண்டுள்ள உறவுக்கு அதிக முக்கியத்துவம் அளிக்கப்படுவதை நினைவு கூர்ந்த பிரதமர், இரு நாடுகளும் ஆழமான உறவு கலாச்சாரம் மற்றும் வரலாற்றைக் கொண்டுள்ளது என்று கூறினார். இரு நாடுகளுக்கும் இடையேயான உறவை புதிய உயரத்திற்கு கொண்டு செல்லும் வகையில் இலங்கையின் குடியரசுத் தலைவர் மற்றும் பிரதமருடன் நெருக்கமாக இணைந்து பணிபுரிய ஆவலுடன் உள்ளதாக பிரதமர் கூறினார். ••••••
பிரதமர் திரு நரேந்திர மோடி அவர்களும், வங்காளதேச பிரதமர் ஷேக் ஹசீனா அவர்களும், இந்தியா மற்றும் வங்காளதேசம் இடையே இரண்டாவது தகவல்தொடர்பு இணைப்பை நாட்டுக்கு அர்ப்பணித்தனர்.

பிரதமர் திரு நரேந்திர மோடி அவர்களும், வங்காளதேசப் பிரதமர் ஷேக் ஹசீனா அவர்களும், இன்று காணொலி காட்சி மூலமாக, இந்தியா மற்றும் வங்காளதேசம் இடையே இரண்டாவது தகவல் தொடர்பு இணைப்பை நாட்டுக்கு அர்ப்பணித்தனர். இந்த இணைப்பு திரிபுராவில் உள்ள சுர்ஜயாமணிநகர் மற்றும் வங்காளதேசத்தில் உள்ள தெற்கு கோமில்லா நகர்களை இணைக்கும். இரு தலைவர்களும் 10 ஜி.பி.பி.எஸ். திறன் கொண்ட இணைய சேவையை வங்காளதேசத்தில் உள்ள காக்ஸ் பஜார் மற்றும் அகர்த்தலாவோடு தொடங்கி வைத்தனர். இந்நிகழ்ச்சியில் பேசிய பிரதமர், இந்திய வங்காளதேசத்தில் உறவில் இது ஒரு வரலாற்றுச் சிறப்பு மிக்க தருணம் என்றார். இந்தியாவோடு மூத்த தலைவர் ஷேக் முஜிபுர் ரஹ்மான் பேணிய நெருக்கமான உறவை பிரதமர் நினைவு கூர்ந்தார். இந்தியா மற்றும் வங்காள தேசம் இடையே வளர்ந்து வரும் உறவை வரவேற்ற பிரதமர், இதற்கு பங்ளகாதேஷ் பிரதமர் ஷேக் ஹசீனாவின் முயற்சிகள் காரணம் என்றார். மேலும் ஷேக் ஹசீனா அவர்கள் வங்கபந்துவின் (ஷேக் முஜிபுர் ரஹ்மான்) எண்ணங்களையும் இலக்குகளையும் முன்னெடுத்தி செயல்படுத்தி வருகிறார் என்று பிரதமர் குறிப்பிட்டார். தற்போது கிழக்குப் பகுதியில் தொடங்கப்பட்டுள்ள இணைய சேவை, வடகிழக்கு மாகாணங்களும் பெரும் வகையில் உதவி செய்து, அப்பகுதியில் தகவல் தொடர்பை மேம்படுத்த உதவும் என்று பிரதமர் குறிப்பிட்டார். இரு நாடுகளிடைய சாலை போக்குவரத்து உள்ளிட்ட பெருகி வரும் இணைப்புகளை பிரதமர் குறிப்பிட்டார். வங்காளதேசத்தில் வங்கபந்து செயற்கைக்கோளை ஏவுவதற்கு இந்தியா எல்லா உதவிகளையும் செய்யும் என்று பிரதமர் உறுதி கூறினார். இந்தியா மற்றும் வங்காள தேசம் இடைய நடக்க உள்ள டி20 கிரிக்கெட் போட்டியில் கலந்து கொள்ளும் இரு அணிகளுக்கும் பிரதமர் வாழ்த்து தெரிவித்தார்.